b'\n_START_ARTICLE_\nSvart messe\n_START_PARAGRAPH_\nSvart messe (riksm\xc3\xa5lsform: sort messe) er if\xc3\xb8lge (katolsk) litter\xc3\xa6r tradisjon et ritual hvor satanister dyrker djevelen som en guddom, formet som en forvrengning av den katolske messen. Vekten i den litter\xc3\xa6re tradisjonen ligger p\xc3\xa5 messens blasfemi og seksuelle innhold._NEWLINE_Svarte messer som realitet gjennom historien er omstridt. Det foreligger en mengde spekulasjon og beskyldninger mot enkeltpersoner. Dokumentasjon er sparsomt, men ritualer inspirert av den litter\xc3\xa6re tradisjonen kan ha blitt utf\xc3\xb8rt i enkelte grupper ogs\xc3\xa5 f\xc3\xb8r det 20. \xc3\xa5rhundre._NEWLINE_I LaVeys satanisme er en svart messe et psykodrama designet for \xc3\xa5 hjelpe et spesifikt individ med \xc3\xa5 kvitte seg med bestemte typer problem. I den tidligste fasen handlet det ofte om oppgj\xc3\xb8r med religi\xc3\xb8s oppdragelse, senere om blant annet om oppgj\xc3\xb8r med motkulturens rusideal._NEWLINE_Det sentrale var at ritualet hver gang var designet for ett enkelt menneske og et konkret problem. Etter tidlig 1970-tall har ritualene stort sett opph\xc3\xb8rt.'